
Povzetek revizijskega poročila Pravilnost dela poslovanja Občine Kobarid

Računsko sodišče je revidiralo pravilnost poslovanja Občine Kobarid v letu 2015 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, zadolževanje in druga področja poslovanja. Cilj revizije je bil izrek mnenja o pravilnosti poslovanja Občine Kobarid v letu 2015 v delu, ki se nanaša na pripravo proračuna in zaključnega računa proračuna ter izvrševanje proračuna, delovno uspešnost in dodatke k osnovnim plačam javnih uslužbencev, javna naročila pri investicijskih odhodkih, zadolževanje in druga področja poslovanja.

Računsko sodišče je o pravilnosti dela poslovanja Občine Kobarid v letu 2015 izreklo mnenje s pridržkom, ker občina ni poslovala v skladu s predpisi v naslednjih primerih:
· proračuna, rebalansov proračuna in zaključnega računa proračuna občine ni pripravila po funkcionalni klasifikaciji; obrazložitve proračuna občine niso popolne; župan ni določil obsega izdatkov za posamezno trimesečje ali drugo obdobje, v okviru katerega smejo neposredni uporabniki plačevati obveznosti, za vse neposredne uporabnike; sredstev splošne proračunske rezervacije ob porabi ni razporedila v finančni načrt občine;
· v pogodbo, niti v kasneje sklenjena aneksa, ni vključila protikorupcijske klavzule; ni pridobila podaljšanja prvotno pridobljene garancije za dobro in pravočasno izvedbo pogodbenih obveznosti; z izvajalcem ni sklenila aneksa za podaljšanje roka izvedbe del in mu zaradi zamude pri dokončanju del ni zaračunala pogodbene kazni;
· izdala je soglasje za zadolžitev pravne osebe javnega sektorja na ravni občine, ne da bi predhodno preverila oziroma pridobila izjavo, da ima zagotovljena sredstva za servisiranje dolga iz neproračunskih virov; od petih pravnih oseb javnega sektorja na ravni občine do 15. 1. 2016 ni pridobila podatkov o stanju njihove zadolženosti na dan 31. 12. 2015;
· v postopku dodelitve tekočih transferov na področju športa objava javnega razpisa in razpisna dokumentacija nista vsebovali vseh obveznih sestavin; predloga prejemnikov sredstev niso podpisali člani strokovne komisije; 15 nepridobitnim organizacijam je dodelila in izplačala sredstva v skupnem znesku 6.776 evrov, ne da bi prej izvedla javni razpis; z desetimi prejemniki, ki so prejeli tekoče transfere v skupnem znesku 2.076 evrov, ni sklenila pogodbe o dodelitvi sredstev; štirim prejemnikom je dodelila in izplačala sredstva v skupnem znesku 1.401 evro, ne da bi prej izvedla javni razpis; trem športnim društvom je dodelila in izplačala sredstva v skupnem znesku 1.101 evro, ne da bi prej sklenila pogodbo o dodelitvi sredstev; v postopku dodelitve tekočih transferov na področju kulture je dvema izvajalcema kulturnih programov izplačala sredstva v skupnem znesku 400 evrov, ne da bi prej izvedla javni razpis oziroma javni poziv in ne da bi prej sklenila pogodbo o dodelitvi sredstev;
· v dveh primerih oddaje nepremičnega premoženja v najem ni objavila namere o oddaji v najem; v šestih primerih sklenjenih najemnih pogodb in enem primeru oddaje stvarnega premoženja v brezplačno uporabo ni imenovala skrbnika pravnega posla oziroma ga ni določila v pogodbi; v treh pogodbah z najemniki funkcionalnih zemljišč za letne vrtove je določila mesečni način obračunavanja in plačevanja najemnine, medtem ko je račune najemnikom izstavljala za daljše obdobje; ni uskladila zakupne pogodbe glede višine zakupnine; prenesla je pravice in obveznosti iz zakupa na drugo pravno osebo, za kar ni imela podlage v javnofinančnih predpisih.

Računsko sodišče je Občini Kobarid podalo priporočila za izboljšanje poslovanja.

